## L’Institut Valencià de Conservació, Restauració i Investigació organitza una jornada sobre el Retaule del Centenar de la Ploma

*** La jornada, que se celebra el 26 de novembre en l’IVAM, és gratuïta amb inscripció prèvia
* Es tracta d’una oportunitat única de conéixer els últims avanços i estudis sobre esta obra del patrimoni cultural i artístic valencià**

L’Institut Valencià de Conservació, Restauració i Investigació (IVCR+i), dependent de la Conselleria d’Educació, Cultura, Universitats i Ocupació, organitza una jornada de conferències que, amb el títol ‘El Centenar de la Ploma i el Retaule de l’antiga església de Sant Jordi de València’, tindran lloc el pròxim 26 de novembre, en la sala d’actes de l’Institut Valencià d’Art Modern (IVAM).

L’objectiu d’esta jornada és donar a conéixer i aprofundir en esta singular obra del gòtic internacional valencià, que ha sigut objecte de la publicació del llibre titulat *Una obra para la memoria cívica. El Centenar de la Ploma y el retablo de la antigua iglesia de San Jorge de Valencia. Conservación, Restauración e Investigación*, en el qual s’arrepleguen els últims estudis històrics, artístics i de restauració sobre este emblemàtic retaule valencià.

Es tracta d’una oportunitat única de conéixer els últims avanços i estudis sobre esta singular obra del patrimoni cultural i artístic valencià que es troba en l’actualitat en el Victoria & Albert Museum de Londres, i que és el millor exemple de l’esplendor pictòrica que va florir en la ciutat de València en el segle XV.

Les conferències tindran lloc en sessió de matí i vesprada, i comptaran amb la participació de gran part dels autors que han participat en esta publicació, tots ells professors i catedràtics procedents de la Universitat de València, de la Universitat Complutense de Madrid, la Universitat Internacional de València, la Universitat de Barcelona i del mateix Institut Valencià de Conservació, Restauració i Investigació.

La jornada és gratuïta, amb inscripció prèvia en [formacion@ivcri.gva.es](http://mailto:formacion@ivcri.gva.es).

Fecha: 17/11/2025